Cod de conduită pentru prevenirea și sancționarea antisemitismului, rasismului, xenofobiei, radicalizării și discursului instigator la ură în domeniul sportiv

Introducere
Diversitatea culturală, religioasă, etnică și lingvistică este un atribut esențial și o realitate incontestabilă a societății românești. Protejarea demnității umane și promovarea unui climat de respect reciproc sunt principii fundamentale, care își găsesc expresia în Constituția României.
Manifestările rasiste, antisemite, xenofobe și care instigă la ură și violență împotriva persoanelor care aparțin unor minorități, inclusiv în cadrul unor evenimente sportive, contravin principiilor fundamentale ale drepturilor omului. 
Codul de conduită pentru prevenirea și sancționarea antisemitismului, rasismului, xenofobiei, radicalizării și discursului instigator la ură în domeniul sportiv reprezintă nu doar un instrument de prevenire și sancționare a manifestărilor de acest tip, ci reflectă și un angajament clar al tuturor membrilor societății față de un unui mediu social armonios, deschis și incluziv, bazat pe respect reciproc și pe drepturi egale pentru toți.
Codul se adresează în primul rând cluburilor și asociațiilor sportive. Cu toate acestea, Codul poate fi utilizat și de orice alt actor implicat în evenimente sportive interesat să contribuie la prevenirea și combaterea xenofobiei, radicalizării și discursului instigator la ură și, în general, la dezvoltarea societății românești.
Codul de conduită
Având în vedere principiul interzicerii discriminării și necesitatea asigurarea egalității în drepturi între toți participanții la activități sportive, cluburile și asociațiile sportive vor lua următoarele măsuri:
1. Cluburile și asociațiile sportive recunosc că rasismul, antisemitismul, xenofobia și discursul instigator la ură, precum și orice alte forme de intoleranță și discriminare sunt încălcări ale drepturilor și libertăților fundamentale ale omului.
2. Cluburile și asociațiile sportive recunosc că a fi tratat cu respect, corectitudine și demnitate reprezintă un drept fundamental al tuturor participanților la activități sportive.
3. În activitatea depusă, cluburile și asociațiile sportive depun toate eforturile pentru a respecta, proteja și promova drepturile și libertățile fundamentale ale omului și se asigură că politica lor în materie este cunoscută și înțeleasă de toată lumea, inclusiv prin campanii de sensibilizare cu privire la importanța respectării demnității umane în cadrul activității sportive.
4. Adoptă măsuri pentru ca sportivii, antrenorii, oficialii, personalul tehnic, suporterii și voluntarii să se abțină de la manifestări și comportamente intolerante, discriminatorii, antisemite și xenofobe, în orice circumstanțe.
5. Manifestă toleranță zero față de incidente, la fiecare nivel al activității sportive, prin sancționarea făptuitorilor și condamnarea incidentelor.
6. Pentru a preveni și gestiona manifestările și incidentele, cluburile și asociațiile sportive sunt încurajate să includă, în regulamentele și reglementările interioare, clauze de toleranță zero față de discriminare, intoleranță, antisemitism, xenofobie și discursul incitator la ură, însoțite de sancțiuni proporționale cu gravitatea încălcărilor.
7. Încurajează membrii comunităților sportive și  participanții la evenimente sportive să creeze și să întrețină un climat favorabil incluziunii, care garantează derularea activităților sportive în spiritul valorilor sportive și al respectului reciproc.
8. Încurajează toate persoanele implicate în activități sportive care asistă la sau sunt victime ale manifestărilor de intoleranță, discriminatorii, rasiste, antisemite, xenofobe şi instigatoare la ură, să le raporteze stewarzilor sau poliției, și să solicite sprijin.
9. Adoptă măsuri proactive pentru a proteja comunitatea sportivă în ansamblu de efectele conținutului abuziv din mediul online.
10. Aplică aceeași politică de toleranță zero în privința manifestărilor de discriminare, intoleranță, antisemitism, xenofobie și incitare la ură în online, inclusiv prin raportarea conținutului de acest tip către platformele de socializare și autoritățile de aplicare a legii.
11. Depun toate eforturile împotriva vânzării, afișării sau distribuirii de literatură sau materiale (pliante, bannere etc.) cu simboluri legionare, antisemite, rasiste sau xenofobe pe stadion sau în sala de sport, cât şi în mediul online.
12. Îndepărtează toate afișele, inscripțiile, desenele sau graffitti-urile cu caracter legionar, rasist, xenofob, antisemit sau discriminatoriu de pe proprietatea stadionului sau salii de sport. 
13. Sensibilizează participanții la activități sportive cu privire la aceste fenomene, inclusiv cele din online, impactul lor asupra victimelor și asupra mediului sportiv, dar și cu privire la modalitățile de prevenire și de gestionare.
14. Respectă cultura și tradițiile fanilor și organizațiilor lor, implicându-i, totodată, în acțiuni de promovare a incluziunii, respectului și a diversității în sport, inclusiv folosind metodele și media asociate cu aceștia și grupurile lor. 
15. Încurajează persoanele aparținând minorităților etnice și pe cele cu statut de migrant să participe la activități sportive, la toate nivelurile (sport de performanță sau amatori) și în toate capacitățile (sportivi, antrenori, etc.), și se asigură că acest lucru se face fără teama de discriminare sau abuz.
16. Depun eforturi pentru atragerea de susținători ai sportivilor aparținând minorităților sau cu statut de migranți la evenimente sportive.

